钦定古今图书集成/明伦汇编/氏族典/第415卷 > 《廖用贤尚友录》 > 武大烈
## 钦定古今图书集成/明伦汇编/氏族典/第415卷 > 《廖用贤尚友录》 > 武大烈

按《明外史武大烈传》：“大烈，临潼人。举天启七年乡试。
崇祯十二年，授永宁知县。李自成自南阳陷宜阳，杀
知县唐启泰，遂攻永宁乡官四川巡抚张论佐有司
捍御。论殁，子吏部郎鼎延继之，亦数有功。狱囚勾贼
入都，司马有义弃城走，大烈偕鼎延及其从父治中
赞固守三日。贼夜半登城，执大烈。自成以同乡故，欲”
活之。大烈不屈。索印又不与，乃燔灼以死。赞及子国
学生祚延死之。主簿魏国辅、教谕任维清、守备王正
己、百户孙世英，并不屈死。万安王采亦被害。贼攻
偃师，陷。知县徐日泰大骂不屈，为贼脔割死。启泰，掖
县人。日泰，金谿人。并起家乡举。明年，贼陷宝丰，知县
朱由缄死之。未几，陷密县，知县朱敏汀及里居太仆
卿魏持衡、举人马体健亦死之。由缄，益府镇国将军
常澈子敏汀，亦宗室，并由贡生。敏汀妾张氏、一女一
孙及臧获数人，俱死